钦定古今图书集成/明伦汇编/官常典/第287卷 > 《论储教》明·王鏊
## 钦定古今图书集成/明伦汇编/官常典/第287卷 > 《论储教》明·王鏊

“昔者成王幼在襁褓，召公为太保，周公为太傅，太公
为太师，所以保其身体，傅其德义，道之教训”，此三公
之职也。又置三少：曰少保，曰少傅，曰少师，与太子宴
游者也。又选天下端正、孝悌、博闻、有道术者以翼卫
之，所以与居处出入者也。逐去邪人，不得见恶行。故
太子生，见正事，闻正言，行正道，前后左右，皆正人也。
其身有不正者乎？古之教太子者，其制如此。今国家
之东宫，官以序进，未必皆天下之选。入学之日，晨而
授书，授毕而退；日中进讲，讲毕而退。况祈寒暑雨，学
皆闲歇。闲歇之日，所与宴游者谁欤？所与居处出入
者谁欤？不可得而知也。又近世之弊，患在上下不交，
然为太子，亦且未同于君，今也则已俨然端默有言，

“将君我，而与我齿让，何也？”曰：“有父在则礼然。”然而众
知父子之道矣。其二曰：“将君我，而与我齿让，何也？”曰：
“有君在则礼然。”然而众知君臣之义矣。其三曰：“将君
我，而与我齿让，何也？”曰：“长长也。”然而众知长幼之节
矣。此所以学为父子君臣长幼之道，而与人同如此。
下至汉唐，此意泯矣。然明帝受《尚书》于桓荣，及为天
子，执酱而馈，执爵而酳。唐刘洎、岑文本、马周逓日往
东宫谈论治道。李泌与肃宗为布衣交，出则连辔，寝
则对榻。国朝洪武初，建大本堂，取古今图书充其中，
延四方名儒教太子、亲王分番夜直，才俊之士充伴
读，时赐宴赋诗，商确古今，详论文学无虚日。仁宗于
潜邸，臣尝伏睹其教令长，至宴劳东宫之臣如家人
父子，有《从学诗学表》，至有以暗逐明之喻，则本朝之
初亦尝如古制也。英宗幼冲，当时大臣无深远虑，阿
时所好，名为尊君卑臣，非祖宗之法本然。今虽未能
如古之制，亦宜稍略君臣之仪，敦师友之分，使宫僚
日侍左右，从容诵读。讲读之暇，宴饮、出入、起居，皆得
周旋其间，至暮乃退。或有剪桐之戏，随事谏止。官僚
有失，从三师纠正之。甚者斥逐邪人，不使得预其间。
如此所谓“一人元良，万邦以贞”，三代所以长久者，用
此道也。